Bratislava:	19. 06. 2013
Číslo:	 32789/2013; 5823/2013-5.1
 6172/2013-3.4/gn

ROZHODNUTIE

Ministerstvo životného prostredia Slovenskej republiky (ďalej len „MŽP SR“) vydáva podľa § 7 a § 17 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov, na základe oznámenia o strategickom dokumente s celoštátnym dosahom „Návrh modifikácie revízie Operačného programu Životné prostredie na verziu 4.0“, a po ukončení zisťovacieho konania toto rozhodnutie:  

Zmena strategického dokumentu s celoštátnym dosahom „Návrh modifikácie revízie Operačného programu Životné prostredie na verziu 4.0“

 sa    n e b u d e    ď a l e j    p o s u d z o v a ť

podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

ODÔVODNENIE

Obstarávateľ, MŽP SR ako riadiaci orgán  pre Operačný program Životné prostredie, ktorého funkciu vykonáva sekcia environmentálnych programov a projektov, zabezpečil vypracovanie oznámenia o strategickom dokumente s celoštátnym dosahom „Návrh modifikácie revízie Operačného programu Životné prostredie na verziu 4.0“. Na základe uvedeného oznámenia vykonalo MŽP SR zisťovacie konanie podľa § 7 a § 17 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon“). 
Oznámenie o strategickom dokumente s celoštátnym dosahom bolo vypracované podľa § 5 ods. 5 a 6 a Prílohy č. 2 zákona a obsahovalo údaje o navrhovanej zmene strategického dokumentu - Operačného programu Životné prostredie (ďalej len „OP ŽP“), s uvedením jej charakteru, hlavných cieľov a obsahu a posúdením navrhovaných zmien OP ŽP v rámci jeho modifikovanej revízie na verziu 4.0 z hľadiska ich predpokladaných vplyvov na životné prostredie. 
Navrhovaná modifikácia revízie OP ŽP na verziu 4.0 bola vypracovaná riadiacim orgánom pre OP ŽP s prihliadnutím na zaslané pripomienky Európskej komisie k už predloženej verzii 4.0, ale predovšetkým v nadväznosti na závery Analýzy možností úpravy návrhu revízie OP ŽP na verziu 4.0, vypracovanej pre elimináciu rizika automatického zrušenia časti záväzku OP ŽP (t.j. prepadnutia časti finančných prostriedkov KF zo záväzku roka 2011, ktoré nebudú vyčerpané do konca r. 2013).  
V kontexte požiadaviek definovaných nariadením Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999, v platnom znení (ďalej len „všeobecné nariadenie“)  bola modifikácia revízie OP ŽP na verziu 4.0 vykonaná v súlade s čl. 33 ods. 1 písm. c) a písm. d) všeobecného nariadenia, t.j.: 
-  na základe výsledkov vyššie uvedenej analýzy možností modifikácie revízie OP ŽP (písm. c);
- z dôvodu, že  nastali ťažkosti s implementáciou OP (v danom prípade riziko automatického zrušenia časti záväzku KF).
Obsah modifikácie revízie OP ŽP na verziu 4.0 pozostáva z vykonania niekoľkých zmien v pôvodne schválenej verzii prebiehajúcej revízie. Návrh modifikácie revízie OP ŽP na verziu 4.0 predstavuje úpravu pôvodne navrhovanej realokácie, pričom prostriedky Kohézneho fondu (ďalej len „KF“) v sume 54 070 100 EUR z prioritnej osi (ďalej len „PO“) 4 Odpadové hospodárstvo, pôvodne vyčlenené na prioritnú tému 50 Ozdravovanie priemyselných lokalít a kontaminovanej pôdy viažucu sa k operačnému cieľu 4.4 Riešenie problematiky environmentálnych záťaží, sa navrhuje realokovať na novo navrhovanú aktivitu „intervenčné prostriedky na aktívnu ochranu pred povodňami“ v rámci PO 2 Ochrana pred povodňami.
Vo vzťahu k zvyšnej sume prostriedkov KF 29 069 900 EUR, pôvodne vyčlenenej v rámci PO 4 na prioritnú tému 44 Hospodárenie s domácim a priemyselným odpadom, naďalej zostáva zachovaný pôvodný návrh na ich realokáciu z PO 4 Odpadové hospodárstvo do PO 1 Integrovaná ochrana a racionálne využívanie vôd, a to na aktivity v oblasti čistenia a odvádzania komunálnych odpadových vôd. Tým sa zároveň zachováva obsahová a procesná  kontinuita pôvodného a upraveného návrhu revízie OP ŽP. 
Modifikácia revízie OP ŽP na verziu 4.0 je navrhovaná z dôvodu hroziaceho prepadnutia nevyčerpaných prostriedkov OP ŽP zo záväzku roka 2011, ktorý (v súlade s pravidlom n+2) musí byť vyčerpaný do konca roka 2013 (tzv. decommitment). Z tohto dôvodu bolo potrebné pôvodne navrhovanú realokáciu prehodnotiť tak, aby bolo možné tieto prostriedky reálne využiť na projekty, ktoré je možno čo najrýchlejšie realizovať, a tak zabezpečiť čerpanie ohrozených finančných prostriedkov ešte do konca tohto roka a ktoré zároveň budú v súlade s cieľmi OP ŽP. Finančné prostriedky vo vyššie uvedenej výške sa z tohto dôvodu navrhuje realokovať do PO 2 Ochrana pred povodňami na novo navrhovanú aktivitu „intervenčné prostriedky na aktívnu ochranu pred povodňami“. Navrhovaná aktivita prispeje k zabezpečeniu komplexnosti protipovodňovej ochrany, čo je cieľom PO 2, pričom v súčasnosti ide o jedinú aktivitu, ktorú je možné kompletne implementovať v zostávajúcom čase do konca roka 2013. Jej vytvorenie bude teda umožnené výlučne zo zdrojov KF ohrozených prepadnutím, ktoré sa týmto spôsobom efektívne využijú.
Vyššie uvedené zmeny (t.j. realokácia, ako aj úpravy indikatívneho rozdelenia príspevku z fondov do jednotlivých kategórií pomoci podľa prioritnej témy) sa v svojom súhrne prejavili tiež formou úprav indikatívneho rozdelenia príspevku z fondov do kategórií pomoci podľa podporovaného územia (Mestské oblasti, Vidiecke oblasti a Neuplatňuje sa), ktoré sú spôsobené skutočnosťou, že realokáciou alebo presunmi dotknuté prioritné témy prispievajú k podpore uvedených kategórií rôznou intenzitou. Zároveň sa tieto zmeny (t.j. realokácia, ako aj úpravy indikatívneho rozdelenia príspevku z fondov do jednotlivých kategórií pomoci podľa prioritnej témy) prejavili aj formou úprav indikatívneho rozdelenia alokácií z fondov EÚ na úrovni NUTS II v tabuľke v rámci prílohy č. 15 OP ŽP - Východiská a zdôvodnenie indikatívneho rozdelenia alokácií na regionálnej úrovni, ktoré sú rovnako spôsobené tým, že realokáciou alebo presunmi dotknuté prioritné témy prispievajú k podpore jednotlivých regiónov rôznou intenzitou. V oboch uvedených prípadoch však zmeny nie sú výrazné, či už vo finančnom alebo percentuálnom vyjadrení. Do revízie OP ŽP na verziu 4.0 sú zahrnuté tiež spresnenia niektorých údajov a textácií v analytickej časti OP ŽP.
Súčasťou výstupov modifikácie  revízie OP ŽP na verziu 4.0 je aj pomerná úprava cieľových hodnôt ukazovateľov „Dĺžka novovybudovaných kanalizačných sietí (bez kanaliz. prípojok)“ a „Počet ekvivalentných obyvateľov napojených na novovybudovanú kanalizačnú sieť“  k pomernému zníženiu cieľových hodnôt (v rovnakom pomere, v akom bola znížená suma zdrojov KF,  presúvaná do prioritnej témy 46 Spracovanie vody (odpadová voda)). Zároveň     však dochádza k doplneniu súboru ukazovateľov OP ŽP o tri ukazovatele v rámci PO 2, a to o dva ukazovatele výstupu „Počet EÚ modulov protipovodňovej ochrany“ a „Počet národných protipovodňových modulov“ a o jeden ukazovateľ výsledku „Zvýšenie kapacity intervenčných prostriedkov protipovodňovej ochrany“. 
Z hľadiska variantnosti bola revízia OP ŽP na verziu 4.0 vypracovaná v jednom variantnom riešení, a to predovšetkým z dôvodov, že:
- modifikácia revízie OP ŽP je vykonaná v súlade s výsledkami analýzy možností úpravy návrhu revízie Operačného programu Životné prostredie na verziu 4.0, kde bol identifikovaný jediný variant modifikácie umožňujúci zabezpečenie vyčerpania finančných prostriedkov v limitovanom čase;
- realokácia môže byť vykonaná iba medzi prioritnými osami financovanými z rovnakého fondu, pričom nevyčerpané prostriedky KF zo záväzku roku 2011 z prioritnej osi 4 Odpadové hospodárstvo OP ŽP ohrozených prepadnutím, ktoré (v súlade s pravidlom n+2) musia byť vyčerpané do konca roka 2013 (tzv. decommitment), je možné využiť iba v rámci tých prioritných osí, ktoré sú financované z KF. 
Napriek objektívne vysokej miere významnosti viacerých typov aktivít v rámci OP ŽP z hľadiska napĺňania jeho cieľov, príspevku k stratégii Európa 2020 a plneniu záväzkov SR voči EÚ a požiadaviek vyplývajúcich z environmentálneho acquis, neboli v rámci súčasnej štruktúre OP ŽP na základe stanovených predpokladov identifikované typy aktivít (projektov), ktoré by mohli reálne absorbovať ohrozenú alokáciu zdrojov KF v časovom horizonte do konca roka 2013. Prevažná časť aktivít OP ŽP má investičný stavebný charakter. V rámci uvedených typov aktivít je odhadované trvanie procesu verejného obstarávania v optimálnom prípade 6-9 mesiacov (bez opakovania uvedeného procesu) a samotná fyzická realizácia projektov spravidla trvá 12 až 24 mesiacov. Tento typ aktivít teda neprichádza do úvahy, a to ani v prípade už pripravených projektov. 
Vzhľadom na uvedené bolo ako jediné reálne riešenie identifikované rozšírenie oprávnených aktivít OP ŽP o aktivitu, ktorá je v súlade so stratégiou programu a zároveň je realizovateľná v časovom horizonte do 31. 12. 2013. Takouto aktivitou, ktorá umožňuje podporiť riešenie stále aktuálnej problematiky protipovodňovej ochrany, a taktiež ktorú je možné realizovať v tak krátkom čase, je novo navrhovaná aktivita „intervenčné prostriedky na aktívnu ochranu pred povodňami“, vytvorená v rámci prioritnej osi 2 Ochrana pred povodňami.
Oznámenie o strategickom dokumente s celoštátnym dosahom spolu s návrhom revidovaného znenia OP ŽP - verzia 4.0 a jeho príslušných príloh, a to s vyznačením vykonaných zmien žltým podfarbením bolo podľa § 6 ods. 1 zákona zverejnené na webovom sídle MŽP SR www.minzp.sk, webovom sídle operačného programu www.opzp.sk, a zároveň na webovom sídle www.enviroportal.sk. O zverejnení uvedeného oznámenia bola informovaná taktiež široká verejnosť, a to prostredníctvom informácie publikovanej v hromadnom informačnom prostriedku s celoštátnym dosahom - v denníku Hospodárske noviny, dňa 31. 05. 2013.
V priebehu zisťovacieho konania boli ku strategickému dokumentu „Revízia Operačného programu Životné prostredie na verziu 4.0“ doručené 4 stanoviská, a to Úradu vlády SR - Centrálneho koordinačného orgánu (e-mailom zo dňa 14. 06. 2013); Ministerstva financií SR - Certifikačného orgánu (listom č. 49037/2013, zo dňa 13. 06. 2013); Ministerstva práce, sociálnych vecí a rodiny SR (e-mailom zo dňa 03. 06. 2013) a Bratislavského samosprávneho kraja (e-mailom zo dňa 03. 06. 2013). Posledné dve z uvedených stanovísk obsahovali iba vyjadrenie súhlasu s navrhovanou revíziou OP ŽP. Stanoviská  Úradu vlády SR a Ministerstva financií SR obsahovali iba pripomienky, týkajúce sa doplnenia, resp. spresnenia niektorých informácií uvedených v úvodných kapitolách dokumentu alebo vykonania formálnych úprav a nijakým spôsobom nezasiahli do obsahovej časti vykonanej modifikácie revízie, ani sa netýkali posúdenia jej predpokladaných vplyvov na životné prostredie. Ostatná verejnosť sa v priebehu zisťovacieho konania k zmene strategického dokumentu nevyjadrila.
MŽP SR v rámci zisťovacieho konania posúdilo oznámenie o strategickom dokumente s celoštátnym dosahom „Návrh modifikácie revízie Operačného programu Životné prostredie na verziu 4.0“  najmä z hľadiska povahy a rozsahu zmien, významu očakávaných vplyvov na životné prostredie a zdravie obyvateľstva, pričom prihliadalo na kritériá pre zisťovacie konanie podľa Prílohy II Smernice 2001/42/ES (ďalej len „SEA smernica“). 

Použitie kritérií pre zisťovacie konanie (podľa Prílohy II SEA smernice)
1.	Charakteristiky plánov a programov so zvláštnym zreteľom na
-	mieru, v akej plán alebo program stanovuje rámec pre projekty a iné činnosti, so zreteľom na miesto, povahu, veľkosť a operačné podmienky alebo alokáciou zdrojov - vo vzťahu k operačnému programu ako celku kritérium nie je relevantné. Vykonanou zmenou sa nezmení celkový rámec strategického dokumentu tak, ako bol pôvodne posúdený a jeho charakteristiky zostávajú zachované. Presunom finančných prostriedkov v rámci revízie OP ŽP nedochádza k zmenám jeho celkovej alokácie, ani k zmenám charakteru programu a miery, v akej stanovuje rámec pre projekty;
-	mieru v akej plán alebo program ovplyvňuje iné plány a programy vrátane hierarchizovaných - kritérium nie je relevantné. Vykonanou zmenou sa nezmení celkový vplyv strategického dokumentu na iné plány alebo programy  v porovnaní s tým, ako bol pôvodne posúdený a jeho charakteristiky (v zmysle bodu 1 prílohy II SEA smernice) zostali zachované, pričom sa nepredpokladá, že navrhnuté zmeny budú mať negatívny vplyv na iné plány či programy;
-	význam plánu alebo programu pre integráciu environmentálnych úvah, najmä s ohľadom na podporu trvalo udržateľného rozvoja - očakáva sa neutrálny vplyv, a to z dôvodu, že význam OP ŽP pre integráciu environmentálnych úvah, najmä s ohľadom na podporu trvalo udržateľného rozvoja, navrhovanou zmenou zostáva zachovaný. To znamená, že v rámci revízie OP ŽP sú rovnako, ako v jeho pôvodnej verzii, integrované environmentálne úvahy a ciele. Zostáva zachovaný aj globálny cieľ OP ŽP, ktorým je zlepšenie stavu životného prostredia a racionálneho využívania zdrojov prostredníctvom dobudovania a skvalitnenia environmentálnej infraštruktúry SR v zmysle predpisov EÚ a SR a posilnenie efektívnosti environmentálnej zložky trvalo udržateľného rozvoja. Doplnenie novej aktivity je plne v súlade so špecifickým cieľom PO 2 Ochrana pred povodňami, ktorým je „zabezpečenie komplexnej ochrany územia SR pred povodňami“; 
-	environmentálne problémy relevantné pre plán alebo program - kritérium nie je relevantné. Vykonanou zmenou sa nezmení celkový charakter strategického dokumentu tak, ako bol pôvodne posúdený a jeho charakteristiky zostávajú zachované, pričom sa nepredpokladá, že by navrhnuté zmeny mohli spôsobovať akékoľvek environmentálne problémy relevantné pre OP ŽP. Naopak, vykonaná revízia má za cieľ predchádzať potenciálnym problémom s vykonávaním OP ŽP, ktoré vyplynuli z vykonanej analýzy hodnotiacej aktuálny stav jeho realizácie; 
-	význam plánu alebo programu pre vykonávanie právnych predpisov spoločenstva o životnom prostredí (napr. plány a programy spojené s odpadovým hospodárstvom alebo ochranou vôd) - očakáva sa neutrálny vplyv. Vykonaná modifikácia revízie OP ŽP zachováva v pôvodnej revízii (na verziu 4.0) navrhovaný presun umožňujúci skoncentrovať časť disponibilných zostatkov zdrojov KF, ktoré nie sú ohrozené  prepadnutím, vo výške 29 069 900 EUR v rámci PO 1 Integrovaná ochrana a racionálne využívanie vôd, na aktivity prispievajúce k  plneniu záväzkov SR voči EÚ v oblasti čistenia a odvádzania komunálnych odpadových vôd podľa ustanovení smernice Rady 91/271/EHS o čistení komunálnych odpadových vôd v znení smernice Komisie 98/15/ES a nariadenia Európskeho parlamentu a Rady 1882/2003/ES. Aj keď uvedený príspevok nebude natoľko výrazný, ako v prípade pôvodne navrhovanej revízie OP ŽP na verziu 4.0, je potrebné zdôrazniť, že negatívny vplyv v oblasti príspevku k plneniu požiadaviek vyplývajúcich z právnych predpisov EÚ v oblasti čistenia a odvádzania komunálnych odpadových nie je očakávaný z dôvodu, že v prípade nepresunutia ohrozenej časti prostriedkov KF  na novo vytvorenú aktivity v rámci PO 2 Ochrana pred povodňami by nebolo možné tieto prostriedky do konca r. 2013 vyčerpať, čím by došlo k ich prepadnutiu. Z tohto dôvodu by v prípade, ak by sa daná realokácia časti prostriedkov KF do PO 2 neuskutočnila,  nebolo možné podporiť väčší počet projektov než v prípade navrhovanej modifikácie revízie OP ŽP.

2.	Charakteristiky účinkov a pravdepodobne zasiahnutých oblastí so zvláštnym zreteľom na
-	pravdepodobnosť, trvanie, frekvencia a zvratnosť účinkov - v súvislosti s navrhovanou zmenou strategického dokumentu sa predpokladá, že jej vplyv bude neutrálny. Vykonanou zmenou sa celkový charakter vplyvu strategického dokumentu tak, ako bol pôvodne posúdený, zásadne nezmení. Nepredpokladá sa, že navrhnuté zmeny budú mať v konečnom dôsledku negatívny vplyv na životné prostredie, a to aj napriek skutočnosti, že dôjde k zníženiu presúvanej výšky finančných prostriedkov na PO 1. Vzhľadom na riziko prepadnutia nevyčerpaných prostriedkov, ktoré je v súčasnosti zrejmé, by však ani v prípade zachovania pôvodnej výšky realokácie prostriedkov KF do PO 1 nebolo možné tieto prostriedky do konca r. 2013 vyčerpať, čím by došlo ich k prepadnutiu. Z tohto dôvodu by v takomto prípade nebolo možné podporiť väčší počet projektov než v prípade navrhovanej modifikácie. Naopak, v porovnaní s pôvodným návrhom revízie OP ŽP vzniká jej modifikáciou možnosť využitia časti prepadnutím ohrozených prostriedkov na podporu navrhnutej novej aktivity „intervenčné prostriedky na aktívnu ochranu pred povodňami“ v rámci PO 2 Ochrana pred povodňami. V rámci tejto aktivity je plánovaný nákup mobilnej protipovodňovej techniky, ktorý nemá žiadny priamy alebo nepriamy negatívny vplyv na životné prostredie. Využitie mobilnej protipovodňovej techniky v čase povodní, rovnako ako aj pri preventívnych prácach predchádzania povodniam bude mať pozitívny vplyv na životné prostredie súvisiaci predovšetkým s elimináciou jeho možnej kontaminácie v prípade vzniku povodní.
-	kumulatívny charakter účinkov - očakáva sa neutrálny vplyv, keďže kumulatívny charakter účinkov aktivít podporovaných v rámci OP ŽP sa zásadne nemení; 
-	cezhraničný charakter účinkov - kritérium nie je relevantné. Vykonanou zmenou sa nezmení celkový charakter strategického dokumentu a jeho účinkov tak, ako bol pôvodne posúdený, pričom sa nepredpokladá, že by navrhnuté zmeny mohli mať vplyv na životné prostredie presahujúce štátne hranice;
-	riziká pre ľudské zdravie a životné prostredie (napr. s ohľadom na nehody) - v súvislosti s navrhovanou zmenou strategického dokumentu sa predpokladá, že jej prevažujúci vplyv na zdravie, ale najmä na kvalitu života dotknutého obyvateľstva bude pozitívny, nakoľko plánovaný nákup protipovodňového zariadenia bude prispievať k ochrane životov a zdravia osôb ohrozených povodňovou aktivitou. Využitie mobilnej protipovodňovej techniky umožňuje rýchlejší a efektívnejší zásah v oblastiach ohrozených povodňami a skráti reakčný čas zásahu pri záchrane ľudí v akútnej núdzi; 
-	miera a rozsah účinkov v priestore (geografická oblasť a veľkosť pravdepodobne dotknutej populácie) - kritérium nie je relevantné. Vykonanou zmenou sa nezmení celková miera a rozsah účinkov strategického dokumentu tak, ako bol pôvodne posúdený. Geografická oblasť a veľkosť pravdepodobne dotknutej populácie sa nezmení, keďže navrhovanou zmenou sa nemení územný rozsah účinkov a oprávneným územím ostáva celé územie SR, takže revidovaný dokument naďalej zostáva dokumentom s celoštátnym dosahom;
-	hodnota a zraniteľnosť pravdepodobne zasiahnutého územia z hľadiska:
- zvláštnych prírodných charakteristík alebo kultúrneho dedičstva - vykonanou zmenou sa nezmení vplyv strategického dokumentu na dotknuté územie z hľadiska jeho prírodných charakteristík alebo kultúrneho dedičstva tak, ako bol pôvodne posúdený. Možno však identifikovať pozitívny vplyv pri využití mobilného protipovodňového vybavenia na zabezpečenie ochrany napríklad objektov vyhlásených za kultúrne dedičstvo v čase povodní;
- prekročených noriem kvality životného prostredia alebo hraničných hodnôt - výsledný vplyv navrhovanej modifikácie revízie OP ŽP možno z tohto hľadiska považovať za neutrálny.  Vzhľadom na to, že presun časti finančných prostriedkov do PO 1 zostáva zachovaný, naďalej sa tým zachováva aj cieľ prispieť k plneniu záväzkov SR voči EÚ v oblasti odvádzania a čistenia komunálnych odpadových vôd, aj keď uvedený príspevok v porovnaní s pôvodným návrhom revízie na verziu 4.0 bude menej výrazný. Z druhej strany však v porovnaní s pôvodným návrhom revízie OP ŽP vzrastie v súvislosti s jej modifikáciou rozsah ochrany územia SR pred povodňami, pričom najmä mobilné protipovodňové zariadenia môžu napomôcť eliminácii rizika  prekročenia noriem kvality životného prostredia alebo hraničných hodnôt ukazovateľov kvality životného prostredia v dôsledku povodní, vrátane eliminácie alebo zmiernenia rizika ohrozenia kvality podzemných a povrchových vôd;
- intenzívneho využívania územia - kritérium nie je relevantné. Vykonanou zmenou sa nezmení celkový vplyv strategického dokumentu na intenzitu využívania územia tak, ako bol pôvodne posúdený;
-	účinkov na oblasti alebo krajiny, ktorým bol priznaný status štátnej alebo medzinárodnej ochrany, alebo ochrany v rámci spoločenstva - očakáva sa nepriamy pozitívny vplyv vykonania modifikácie revízie OP ŽP na chránené územia, nakoľko mobilné protipovodňové zariadenie umožní zabrániť šíreniu kontaminácie do chránených území, v prípade, že sa toto zariadenie využije na ochranu objektov s uskladneným rizikovým materiálom, ktorý by sa mohol mobilizovať (napr. rozpustením, či prenosom v suspenzii)  po jeho zaplavení premiestniť aj na takéto územia.

MŽP SR po posúdení navrhovaných zmien v rámci revízie OP ŽP na verziu 4.0 z hľadiska ich predpokladaných vplyvov na životné prostredie na základe kritérií pre zisťovacie konanie podľa Prílohy II SEA smernice rozhodlo tak, ako je uvedené vo výrokovej časti tohto rozhodnutia.

Poučenie

Zisťovacie konanie sa nevykonáva podľa zákona č. 71/1967 Z. z. o správnom konaní v znení neskorších predpisov (správny poriadok), a preto sa voči nemu nemožno odvolať. Toto rozhodnutie možno preskúmať súdom podľa zákona č. 99/1963 Z. z. Občiansky súdny poriadok v znení neskorších predpisov.

 Ing. Martin Húska generálny riaditeľ sekcie environmentálnych programov a projektov 	RNDr. Gabriel Nižňanský riaditeľ odboru environmentálneho posudzovania